Sandnes-kaptein: - Som å slå Chelsea borte
- Dette var som å slå Chelsea borte, sier en ekstatisk Aksel Berget Skjølsvik til VG etter Sandnes Ulfs sensasjonelle 1-0-seier på Alfheim søndag kveld. For - dette var et resultat ingen trodd skulle komme: Sandnes Ulf tok bare to trepoengere på sine reiser i fjor, og møtte Norges beste hjemmelag de siste to sesongene, Tromsø, som sto med bare to tap på sine 31 foregående hjemmekamper. Alfheim-laget var storfavoritter hjemme mot Sandnes Ulf, og bød opp til fest fra første ballberøring.Bare tre minutter var gått da Morten Moldskred satte fart på venstresiden, fikk slått et glimrende innlegg, bare for å se Tromsø-kollega Magnus Andersen blåse den langt over fra syv-åtte meter. Mens Sandnes Ulf-forsvaret trakk et lettelsens sukk satte Tromsø inn et nytt trykk, og bare tre minutter senere var det Ruben Yttergård Jenssens tur til å servere en tilsynelatende ferdigscoret pasning. Magnus Andersen ventet på nytt inne i feltet, var denne gangen kommet seg et par skritt nærmere mållinja, og hadde godt med tid - så god at han i stedet valgte å ta i litt ekstra, og så lærkula blåse i metallet: Det hadde vært lettere å score, og kanskje var det også grunnen til at lufta brått gikk ut av de hjemmesterke tromsøværingene. Etter bommen var de nemlig ikke til å kjenne igjen. Ballen gikk sakte, sjansene var fraværende, og feilpasningene var mange. - Det lugget en del, innrømmer Ruben Yttergård Jenssen overfor VG. Slikt har en tendens til å koste dyrt. Sandnes Ulf spilte smart, lå dypt, og var farlige da de kom på sine hurtige overganger. Dermed var det ikke noen stor bombe da Tommy Høiland elegant fikk chippet ballen til Steinthor Thorsteinsson etter en snau time. Den målfarlige islendingen fikk akkurat nok med tid til å lure ballen forbi Marcus Sahlman.Sandnes Ulf var på vei mot sin første borteseier i eliteserien siden 3-1-seieren mot Lillestrøm i juni i fjor, men måtte slite for poengene mot slutten: Tromsø satte opp et gir, og Zdenek Ondrasek var nær utligning to ganger - først da han kom alene mot Sean McDermott midtveis i andreomgangen, bare for å se sisteskansen gjøre en strålende beinparade, og så da tsjekkeren dunket til på direkten med snaut ti minutter gjenstående, bare for å se ballen treffe stolperota - og da samme mann gjorde det samme på overtid, denne gangen i tverrliggeren, skjønte Tromsø at dette aldri ville bli deres dag. - Jeg har det vondt, innrømmet Zdenek Ondrasek etter kampen etter å ha misbrukt tre store sjanser i andreomgangen. - Det første er en god benparade av deres keeper (Sean McDermott), på den andre og tredje sjansen er jeg bare uheldig, mener tsjekkeren.Agnar Christensen deler oppfatningen om at det ikke var Tromsøs dag. - Vi har nok av muligheter til å avgjøre denne kampen, men det blir sjelden mange poeng hvis du ikke scorer, sier Tromsø-treneren til VG. Langt mer fornøyd var hans trenerkollega Asle Andersen. Han mener seieren ikke var noen tilfeldighet. - Da vi gikk til pause skjønte vi gikk til pause at dette var mulig. Vi fikk noen gode overganger, og jobbet heltemodig. Da visste vi også at det ville by seg noen muligheter i andreomgang. Den beste kom etter 55 minutter, da Steinthor Thorsteinsson lurte inn vinnermålet. - Vi får betalt for Tommy Høilands utrettelige jobbing, og Steinthor er fantastisk til å gå på de løpene der, mener Andersen.
(Tromsø-Sandnes Ulf 0-1) Tromsø hadde tre skudd i metallet, men det var Sandnes Ulf som kunne juble over sin første borteseier på ti måneder.